钦定古今图书集成/理学汇编/文学典/第071卷 > 萧介夫
## 钦定古今图书集成/理学汇编/文学典/第071卷 > 萧介夫

按《吉安府志》：“介夫字纯臣，泰和人。性不羁，为文援笔
立就。当宋英宗朝，中乡举，以恩免，特奏，辞主簿。常作
《将进酒歌》云：‘劝君莫剪黑山虎，剪得黑山竟何补？劝
君莫勒燕然石，勒得燕然又何益？百年岁月能几何，
萤烛光中都瞬息。我今安得万丈梯，腾腾直上天街
墀。剪折金乌翅，截下玉兔蹄。使玉兔不能走，金乌不
得飞。然后举泰山为肉林，东海为酒池。君不见吴王
台下秋风悲，金谷园中春草衰，不如相逢且饮酒’。”齐
声拍掌大唱《金缕衣》，人争传诵，以为可比《玉川子茶
歌》。官终萍乡簿。